നഗരസഭയിലെ ഭരണം വീണത് കോണ്ഗ്രസിലെ പടലപ്പിണക്കത്തെ തുടര്ന്ന് നഗരസഭ വൈസ് ചെയര്മാന് ബി.ഗോപകുമാറും, മുതിര്ന്ന കോണ്ഗ്രസ് നേതാവ് എം.പി സന്തോഷ്കുമാറും തമ്മിലുള്ള ശീത സമരമാണ് കോണ്ഗ്രസിന് നഗരസഭ ഭരണം കയ്യില് നിന്നു പോകുന്നതിന് ഇടയാക്കിയതെന്ന ആരോപണം ശക്തമാകുന്നു വോട്ടെടുപ്പിനെ നേരിടാന് പോലുമാകാതെ ഒളിച്ചോടിയ കോണ്ഗ്രസിനും യു.ഡി.എഫിനും വന് തിരിച്ചടിയായി ഭരണമാറ്റം ഭരണത്തില് ആറു മാസം തികഞ്ഞപ്പോള് തന്നെ നഗരസഭ ഭരണം താഴെവീഴേണ്ടി വന്നത് കോണ്ഗ്രസ് പാര്ട്ടിയ്ക്കുള്ളിലെ തമ്മിലടി കാരണമാണ് . നഗരസഭ വൈസ് ചെയര്മാന് ബി.ഗോപകുമാറും, മുതിര്ന്ന കോണ്ഗ്രസ് നേതാവ് എം.പി സന്തോഷ്കുമാറും തമ്മിലുള്ള ശീത സമരമാണ് കോണ്ഗ്രസിന് നഗരസഭ ഭരണം കയ്യില് നിന്നു പോകുന്നതിന് ഇടയാക്കിയതെന്നാണ് കോണ്ഗ്രസ് പ്രവര്ത്തകര് ഉയര്ത്തുന്ന ആരോപണം. വോട്ടെടുപ്പിനെ നേരിടാന് പോലും ആകാതെ ഒളിച്ചോടിയ കോണ്ഗ്രസിനും യു.ഡി.എഫിനും വന് തിരിച്ചടിയായിരിക്കുകയാണ് ഇപ്പോഴത്തെ ഭരണമാറ്റം. 52 അംഗങ്ങളുള്ള നഗരസഭയില് വന് വിജയം ഉറപ്പാക്കിയായിരുന്നു കോണ്ഗ്രസ് തിരഞ്ഞെടുപ്പില് മത്സരിച്ചത്. എന്നാല്, കോണ്ഗ്രസിനുള്ളിലെ തര്ക്കത്തെ തുടര്ന്നു വിമതയായി മത്സരിച്ച ബിന്സി സെബാസ്റ്റ്യന് വിജയിച്ചു കയറിയതോടെ കോണ്ഗ്രസ് പാര്ട്ടി അടിമുടി ആടിയുലഞ്ഞു. 22 സീറ്റ് വിജയിച്ച ഇടതു മുന്നണി നഗരസഭയിലെ തന്നെ ഒറ്റകക്ഷിയായി മാറി. 21 സീറ്റ് മാത്രമാണ് അന്ന് യു.ഡി.എഫിനു വിജയിക്കാനായത്. എട്ടു സീറ്റുമായി ബി.ജെ.പി ഇവിടെ നിര്ണ്ണായക ശക്തിയായി മാറുകയും ചെയ്തു. വോട്ടെടുപ്പില് തുല്യ നില വന്നതിനെ തുടര്ന്നു നഗരസഭാ ഭരണം പിടിച്ചെടുക്കാന് ടോസിന്റെ ഭാഗ്യമാണ് യു.ഡി.എഫിനെ തുണച്ചത്. ഇതേ തുടര്ന്നാണ് ബിന്സി സെബാസ്റ്റ്യന് നഗരസഭ അധ്യക്ഷയായി അധികാരത്തില് എത്തിയത്. എന്നാല്, കോണ്ഗ്രസ് പാര്ട്ടിയില് അന്നു തന്നെ എതിര് സ്വരം ഉയര്ന്നിരുന്നു. കോണ്ഗ്രസിലെ ചില മുതിര്ന്ന നേതാക്കളുടെ അനുഗ്രഹാശിസുകളോടെയാണ് നഗരസഭ തിരഞ്ഞെടുപ്പില് ബിന്സി വിമതയായി മത്സരിച്ചത്. ഇത്തരത്തില് വിമതയായി മത്സരിച്ച ബിന്സിയെ ചെയര്പേഴ്സണാക്കുന്നത് അന്ന് തന്നെ കോണ്ഗ്രസില് വിമര്ശനം ഉയര്ന്നിരുന്നു. എന്നാല്, അധികാരം ഏറ്റെടുത്ത ശേഷം എം.പി സന്തോഷ്കുമാറും കോണ്ഗ്രസിലെ ഒരു വിഭാഗവും ബിന്സിയുടെയും ഭരണത്തിന്റെയും നിയന്ത്രണം ഏറ്റെടുത്തതാണ് വൈസ് ചെയര്മാന് കൂടിയായ ഗോപകുമാറിനെ ചൊടിപ്പിച്ചത്. ഗോപനെ പിന്തുണച്ച് തിരുവഞ്ചൂര് രാധാകൃഷ്ണന് എം.എല്.എകൂടി രംഗത്ത് എത്തുകയും ചെയ്തു. എന്നാല്, ഇതിനിടെ പാര്ട്ടിയില് തന്നെയും ചെയര്പേഴ്സണിനെയും ഒറ്റപ്പെടുത്താന് നടത്തിയ നീക്കങ്ങളില് പ്രതിഷേധിച്ച് നഗരസഭയിലെ പാര്ലമെന്ററി പാര്ട്ടി നേതാവ് സ്ഥാനത്തു നിന്നും എം.പി സന്തോഷ്കുമാര് രാജി വയ്ക്കുകയും ചെയ്തു. തുടര്ന്നാണ് അവിശ്വാസ പ്രമേയത്തിനു നോട്ടീസ് ലഭിച്ചത്. ഈ നോട്ടീസില് വോട്ടെടുപ്പിലേയ്ക്കു പോയാല് കോണ്ഗ്രസിലെ ഒരു വിഭാഗം അംഗങ്ങള് തന്നെ എതിര്പ്പുമായി രംഗത്ത് എത്തുകയും, എതിര്ത്ത് വോട്ടെടുപ്പില് പങ്കെടുക്കുകയും ചെയ്യും എന്ന ആശങ്ക ഉടലെടുത്തതോടെയാണ് കോണ്ഗ്രസ് പാര്ട്ടി വോട്ടെടുപ്പില് നിന്നും വിട്ടു നിന്നതെന്നാണ് ലഭിക്കുന്ന സൂചന. ഈ സാഹചര്യത്തില് നഗരസഭയിലും കോണ്ഗ്രസിലും വരും ദിവസങ്ങളില് വന് പൊട്ടിത്തെറിയുണ്ടാകുമെന്നാണ് വ്യക്തമാകുന്നത്. നിലവില് കോട്ടയം നഗരസഭയിലെ ചെയര്പേഴ്സണ് മാത്രമാണ് പുറത്തായിരിക്കുന്നത്. വൈസ് ചെയര്മാന് ഭരണം തുടരുകയും ചെയ്യാം. ഈ സാഹചര്യത്തില് കോണ്ഗ്രസിലെ ശക്തനായ വൈസ് ചെയര്മാന് ഗോപകുമാര് തന്നെയാണ് ഭരണം നയിക്കുന്നത്. അതുകൊണ്ടു തന്നെ ഗോപന്റെയും, തങ്ങളെ അനുകൂലിക്കുന്നവരുടെയും കൈകളില് തന്നെയാകും ഭരണമെന്നാണ് സൂചന. ഇതോടെ കോണ്ഗ്രസ് പാര്ട്ടിയ്ക്കുള്ളിലും നഗരസഭയിലെ എം.പി സന്തോഷ്കുമാര് ഏതാണ്ട് ഒറ്റപ്പെട്ട അവസ്ഥയിലായി. കോണ്ഗ്രസ് അംഗങ്ങള് വിട്ടു നിന്ന തിരഞ്ഞെടുപ്പില് ബി.ജെ.പിയുടെ എട്ട് അംഗങ്ങളുടെ പിന്തുണയോടെയാണ് അവിശ്വാസ പ്രമേയം പാസായിരിക്കുന്നത്. 27 വോട്ടുകളായിരുന്നു അവിശ്വാസം പാസാകാന് വേണ്ടിയിരുന്നത്. എന്നാല്, 21 എല്ഡിഎഫ് വോട്ടുകളും എട്ട് ബി.ജെ.പി വോട്ടുകളും ലഭിച്ചതോടെ അവിശ്വാസ പ്രമേയം 29 വോട്ടുകളോടെ പാസായി. എല്.ഡി.എഫ് സ്വതന്ത്രന്റെ വോട്ട് അ സാധുവായി. അവിശ്വാസ പ്രമേയത്തില് നിന്ന് വിട്ടുനില്ക്കാന് കോണ്ഗ്രസ് അംഗങ്ങള്ക്ക് ജില്ലാ കോണ്ഗ്രസ് നേതൃത്വം നിര്ദേശം നല്കിയിരുന്നു. എല്.ഡി.എഫിനു 22 ഉം, ബി.ജെ.പിയ്ക്ക് എട്ടും യുഡിഎഫിന് 21 അംഗങ്ങളുമാണ് ഉള്ളത്. കോണ്ഗ്രസ് വിമതയായി വിജയിച്ച ബിന്സി സെബാസ്റ്റിയനാണ് നഗരസഭ അധ്യക്ഷയായിരിക്കുന്നത്. ഡിസിസി പ്രസിഡന്റ് നാട്ടകം സുരേഷ് നേരിട്ട് വിപ്പ് നല്കിയ സാഹചര്യത്തിലാണ് കോണ്ഗ്രസ് അംഗങ്ങള് വോട്ടെടുപ്പില് നിന്നും വിട്ടു നിന്നത്. നഗരസഭ ഭരണത്തെച്ചൊല്ലി കോണ്ഗ്രസില് ഭിന്നത രൂക്ഷമായതിനെ തുടര്ന്നാണ് ഭരണത്തില് നിന്നും കോണ്ഗ്രസ് വിട്ടു നിന്നത്. നഗരസഭയില് ആകെ 52 അംഗങ്ങളാണ് ഉള്ളത്. ഇതില് 27 പേരുടെ പിന്തുണ ഉണ്ടെങ്കില് മാത്രമേ അവിശ്വാസം പാസാകുമായിരുന്നുള്ളു. എന്നാല്, നിര്ണ്ണായകമായ കോട്ടയം നഗരസഭയുടെ ഭരണം നഷ്ടമായത് വരും ദിവസങ്ങളില് കോണ്ഗ്രസില് വന് ചര്ച്ചയ്ക്ക് തന്നെ ഇടയാക്കുമെന്നാണ് സൂചന.